CELEX: 32014R0199
Language: lt
Date: 2014-02-28 00:00:00
Title: 2014 m. vasario 28 d. Komisijos įgyvendinimo reglamentas (ES) Nr. 199/2014 dėl tam tikrų prekių klasifikavimo Kombinuotojoje nomenklatūroje

4.3.2014   
            
            
               LT
            
            
               Europos Sąjungos oficialusis leidinys
            
            
               L 62/6
            
         
      KOMISIJOS ĮGYVENDINIMO REGLAMENTAS (ES) Nr. 199/2014
   2014 m. vasario 28 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba kurioje ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
            
         
               (4)
            
            
               reikėtų nustatyti, kad šio reglamento nuostatų neatitinkančia valstybių narių muitinių suteikta privalomąja tarifine informacija apie prekių klasifikavimą Kombinuotojoje nomenklatūroje jos turėtojas galėtų remtis dar tris mėnesius, kaip nustatyta 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą, 12 straipsnio 6 dalyje;
            
         
               (5)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
   2 straipsnis
   Valstybių narių muitinių suteikta privalomąja tarifine informacija, neatitinkančia šio reglamento nuostatų, dar galima remtis tris mėnesius, kaip nustatyta Reglamento (EEB) Nr. 2913/92 12 straipsnio 6 dalyje.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2014 m. vasario 28 d.
      
         
            Komisijos vardu Pirmininko pavedimu
         
         Algirdas ŠEMETA
         
         
            Komisijos narys
         
      
   
   
      (1)  OL L 256, 1987 9 7, p. 1.
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Stilizuotos žirafos pavidalo dirbinys (apie 36 cm aukščio, sveriantis apie 820 g), kurio išorė iš švelnios tekstilės, o vidus pripildytas įvairių medžiagų. Žirafos galva pripildyta minkštos tekstilės medžiagos, o kūnas ir galūnės – sorų ir levandų (kurių negalima išimti ir naudoti kaip atskiros pagalvėlės).
                  Dirbinį galima pašildyti mikrobangų krosnelėje ar įprastoje orkaitėje, o taip pat atšaldyti šaldytuve ar šaldiklyje ir naudoti kaip šildymo ar vėsinimo pagalvėlę.
                  
                      (1) Žr. paveikslą.
               
               
                  9503 00 41
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 9503 00 ir 9503 00 41 atitinkančiais prekių aprašymais.
                  Pagal savo pavidalą ir pateikimą dirbinys iš esmės skirtas vaikų ir suaugusiųjų pramogai (taip pat žr. Suderintos sistemos paaiškinimų 95 skirsnio Bendrųjų nuostatų ir 9503 pozicijos D dalies paaiškinimus). Pagrindinė jo funkcija yra pramoginė, o visos kitos naudojimo paskirtys, susijusios su šildymo ar vėsinimo funkcijomis, laikomos šalutinėmis. Todėl šis dirbinys laikytinas žaislu, priskiriamu 9503 pozicijai ir neklasifikuotinas pagal vieną iš jo sudedamųjų medžiagų (pavyzdžiui, kaip 1008 pozicijai priskiriamos soros arba kaip kitas gatavas tekstilės dirbinys, priskiriamas 6307 pozicijai).
                  Todėl dirbinys klasifikuotinas kaip kimštinis, gyvūną vaizduojantis žaislas, priskiriant KN kodą 9503 00 41.
               
            
         
      
         (1)  Paveikslas pateikiamas tik dėl informacijos.